‘KEST’วิ่งแรงตั้งโต๊ะซื้อ16บ.จัดทัพสู้เสรีบล.
Mayban เปิดรับซื้อหุ้นกิมเอ็ง 45% ให้ราคาสูงถึง 16 บาทมนตรียันไม่รู้ว่า KEST ต้องออกจากตลาดหุ้นไทยหรือไม่
20 ส.ค. 2554

Mayban เปิดรับซื้อหุ้นกิมเอ็ง 45% ให้ราคาสูงถึง 16 บาทมนตรียันไม่รู้ว่า KEST ต้องออกจากตลาดหุ้นไทยหรือไม่ 
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) กิมเอ็ง (ประเทศไทย) หรือ KEST เปิดเผยว่า ขณะนี้ Mayban IB Holdings Sdn Bhd ถือหุ้นกิมเอ็งทั้งทางตรงและทางอ้อมจำนวน 55.75% จึงต้องจัดทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) ส่วนที่เหลือ 45% ในราคาหุ้นละ 16 บาท คาดว่าจะใช้เงินประมาณ 2,550 ล้านบาท 
ส่วนจะถอนหุ้น KEST ออกจากตลาดหลักทรัพย์แห่งประเทศไทยหรือไม่นั้นนายมนตรี กล่าวว่า ยังไม่ทราบ แต่ขณะนี้ยังไม่เห็นสัญญาณว่าจะมีการถอนหุ้น KEST หรือมีผลต่อโครงสร้างการ บริหารงานแต่อย่างใด
นายมนตรี กล่าวต่อว่า การเข้ามาถือหุ้น KEST ของ Maybank จะช่วยเสริมสร้างความแข็งแกร่งให้กับบริษัทมากขึ้น เพื่ออำนวยความสะดวกต่อการรองรับการเปิดเสรีในปี 2555 รวมถึงการเชื่อมโยงการซื้อขายตลาดหุ้นกลุ่มอาเซียน (อาเซียนลิงก์เกต) ทั้งด้านเสริมฐานทุน การลงทุนเทคโนโลยี เครือข่ายต่างๆ เช่น งานวิจัย งานวาณิชธนกิจ ซึ่งสอดคล้องกับแผนงานบริษัทที่มีเป้าหมายเป็นผู้นำกลุ่มอาเซียน
สำหรับ Mayban IB Holdings Sdn Bhd เป็นบริษัทย่อยของ Malayan Banking Berhad (Maybank) ซื้อหุ้นของ Kim Eng Holdings Limited (KEH) ในประเทศสิงคโปร์ ในฐานะที่เป็นผู้ถือหุ้นใหญ่ KEST ทำให้ต้องทำเทนเดอร์ออฟเฟอร์หุ้นกิมเอ็งด้วย
ทั้งนี้ ราคารับซื้อหุ้นที่ 16 บาท สูงกว่าราคาปิดครั้งก่อนที่ 14.60 บาท ส่งผลให้ราคาหุ้น KEST ในตลาดวันที่ 6 พ.ค.นี้ดีดตัวขึ้น 1 บาท หรือ 6.85% ปิดที่ 15.60 บาท ท่ามกลางมูลค่าซื้อขายหนาแน่น 802 ล้านบาท ซึ่งสวนทางตลาดหุ้นโดยรวมที่ทรุดลงแรง 23 จุด คิดเป็น 2.14%